《题欧阳炳文真止亭》
宋代·刘才邵

前浪与后浪，推引不自休。谁知桥下水，终古何曾流。

喧寂两俱桥，已自非良谋。避喧趋寂者，岂免一处收。

吾人识真际，不向中边求。聊复起小亭，对此竹桧幽。

云烟互明灭，草木自春秋。诸法如露电，乾坤一浮沤。

试看究竟处，还有起灭不。想当隐几时，萧然任天游。

不同习枯禅，兀兀守一丘。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。